
REPUBLIKA HRVATSKA
TRGOVAČKI SUD U OSIJEKU
STALNA SLUŽBA U SLAVONSKOM BRODU
Trg pobjede 13						         
Slavonski Brod


U  I M E  R E P U B L I K E  H R V A T S K E

R J E Š E N J E

TRGOVAČKI SUD U OSIJEKU, STALNA SLUŽBA U SLAVONSKOM BRODU, po stečajnoj sutkinji Mirni Vujčić, postupajući po zahtjevu Financijske agencije, Regionalnog centra Osijek, Podružnice Slavonski Brod za provedbu skraćenog stečajnog postupka nad stečajnim dužnikom  Nogometni klub "MV - CROATIA 1976", Slavonski Brod, Stadionska bb, OIB 91579241918,  dana 23. studenog 2018. godine

r i j e š i o    je

		 Zahtjev za provedbu skraćenog stečajnog postupka nad stečajnim dužnikom Nogometni klub "MV - CROATIA 1976", Slavonski Brod, Stadionska bb, OIB 91579241918 s e    o d b a c u j e.
		 
Obrazloženje

		Financijska agencija, Regionalni centar Osijek Podružnica Slavonski Brod dana 19. rujna 2018. godine podnijela je zahtjev za provedbu skraćenog stečajnog postupka nad stečajnim dužnikom navedenim u izreci rješenja sukladno odredbi čl. 429. st. 1. Stečajnog zakona ( dalje SZ,  NN 71/15 i 104/17).
 		Odredbom čl. 428. SZ-a propisano je da će sud provesti skraćeni stečajni postupak nad pravnom osobom ako su ispunjene sljedeće pretpostavke i to ako nema zaposlenih, ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana te ako nisu ispunjene pretpostavke za pokretanje drugog postupka radi brisanja iz sudskog registra.
 	Nastavno tome objavljen je oglas sukladno odredbi čl. 430. SZ-a kojim je pozvan zakonski zastupnik dužnika u roku od 15 dana dostaviti javnobilježnički ovjerovljeni popis imovine i obveza dužnika te su pozvani vjerovnici da najkasnije u roku od 45 dana od dana objave oglasa na mrežnoj stranici e-Oglasna ploča sudova predlože otvaranje stečajnog postupka nad stečajnim dužnikom i solidarno uplate predujam u iznosu od 10.000,00 kn za pokriće troškova postupka, a oglas je javno objavljen na mrežnoj stranici e-Oglasna ploča sudova dana 26. rujna 2018. godine.
 		Iz zahtjeva za provedbu skraćenog stečajnog postupka proizlazi da dužnik na dan 13. rujna 2018. godine u Očevidniku redoslijeda osnova za plaćanje ima evidentirane neizvršene osnove za plaćanje u ukupnom iznosu od 12.369,67 Kn, te nema zaposlenih osoba.
 		Provjerom u računovodstvu suda utvrđeno je da nije uplaćen predujam za pokriće troškova stečajnog postupka, a niti je osoba ovlaštena za zastupanje dužnika dostavila popis imovine. 
 		Međutim, službenom provjerom utvrđeno je da u Očevidniku redoslijeda osnova za plaćanje Financijske agencije dužnik na dan 23. studenog 2018. godine, tj. na dan odlučivanja o zahtjevu za provedbu skraćenog stečajnog postupka nema nepodmirenih osnova za plaćanje jer pretraga ne daje rezultata. 		
 		Stoga, sukladno stavu sudske prakse, nisu ispunjene zakonske pretpostavke iz odredbe čl. 428. SZ-a za provođenje skraćenog stečajnog postupka u ovoj pravnoj stvari, jer u vrijeme odlučivanja  o zahtjevu za provedbu skraćenog stečajnog postupka dužnik više nema evidentirane neizvršene osnove za plaćanje u neprekinutom razdoblju od 120 dana, pa je uz poziv na citiranu zakonsku odredbu odlučeno kao u izreci rješenja.
                                                         
		U Slavonskom Brodu, 23. studenog 2018. godine

							                   Sutkinja
							               Mirna Vujčić
                                                                                
NAPUTAK O PRAVNOM LIJEKU
Protiv ovog rješenja dopuštena je žalba u roku od osam dana
 po isteku osmog dana od dana objave rješenja na mrežnoj stranici
 e-Oglasna ploča sudova. Žalba se podnosi  Visokom trgovačkom 
sudu u Zagrebu  putem ovoga suda  u tri  primjerka.

DNA:
1. Rješenje nepravomoćno
2. Rješenje objaviti na mrežnoj stranici e-Oglasna ploča sudova, 
te dostaviti:
 - dužniku
 - FINA-i
3. Kalendar 15 dana

